नेशनल कॉन्फ्रेंस ने जम्मू कश्मीर के नए भूमि कानून के खिलाफ रैली निकाली
नेशनल कॉन्फ्रेंस (नेकां) ने जम्मू कश्मीर में नए भूमि कानूनों के खिलाफ शुक्रवार को रैली निकाली और कहा कि वह सभी जनविरोधी और युवा विरोधी नीतियों का विरोध करेगी।
जम्मू: नेशनल कॉन्फ्रेंस (नेकां) ने जम्मू कश्मीर में नए भूमि कानूनों के खिलाफ शुक्रवार को रैली निकाली और कहा कि वह सभी जनविरोधी और युवा विरोधी नीतियों का विरोध करेगी। पार्टी ने कहा कि वह संविधान के तहत जम्मू, कश्मीर और लद्दाख के लोगों को मिले हक और विशेषाधिकार की रक्षा सुनिश्चित करने की दिशा में काम करती रहेगी। पार्टी के जम्मू क्षेत्र के अध्यक्ष देवेंद्र सिंह राणा के नेतृत्व में कार्यकर्ताओं ने राजभवन की ओर मार्च निकाला लेकिन पुलिस ने उन्हें रोक दिया। राणा ने सवाल किया, ‘‘जम्मू कश्मीर के भाजपा नेताओं ने लोगों को हमेशा आश्वस्त किया है कि अनुच्छेद 370 के प्रावधानों को निरस्त किए जाने के बावजूद जमीन और नौकरियों के अधिकारों की रक्षा की जाएगी। सारे आश्वासन कहां गए।’’कश्मीर में भाजपा नेताओं की हत्याओं के बारे में पूछे जाने पर राणा ने कहा कि यह कायरतापूर्ण हरकत है। उन्होंने कहा,‘‘हम घटना की निंदा करते हैं और नेताओं के शोकसंतप्त परिवारों के प्रति अपनी संवेदना प्रकट करते हैं।’’ उन्होंने कहा, ‘‘सभ्य समाज में आतंकवाद का कोई स्थान नहीं है। आतंकवादी का कोई मजहब नहीं होता। आतंकवादी आतंकवादी होता है। आतंकवाद को जड़ से मिटाने के लिए हमें साथ मिलकर लड़ना होगा।’’